Lise von Seelen (S), 2010-11-18:
Tak for det.
Kommunerne har været igennem en budgetlægning for 2011, som har berørt rigtig mange områder.
Mange af dem rammer skævt, og det får altså nogle både menneskeligt og økonomisk meget negative konsekvenser.
Vi har set eksempler på, at uligheden for ældre holder sit indtog i selv de mest basale ting i hverdagen.
Der har været eksempler på, at besparelserne vil betyde, at mennesker på samme plejehjem ikke vil blive behandlet lige, at de vil kunne sidde omkring det samme bord og skulle indtage et måltid, hvor nogle vil få en anden udgave, en billigere udgave, end dem, der kan få den fulde pakke.
Som svar på spørgsmål nr. S 2656, der handler om loftet over madordningen, svarede socialministeren: »Formålet med loftet er, at alle beboere på plejehjem og i plejeboliger … har ensartede prisvilkår for fuld forplejning, uanset indkomst- og formueforhold.«
Det er jo afgørende, at ministeren lever op til det udsagn og sikrer, at det er det, der sker på det enkelte plejested, at der er gode rammer, der sikrer, at fællesskaber har gode vilkår for at udvikle sig, for vi ved nemlig godt, hvad der er afgørende for ældre mennesker, hvad det er, der bringer dem i trivsel, og det er lige præcis, at de indgår i positive sociale miljøer.
Vi ved godt, at for ældre mennesker er måltiderne ofte dagens højdepunkt, og der indtages der rigtig mange både sociale og ernæringsmæssige vitaminer.
Det er afgørende at betragte de ældres bolig som et hjem.
Jeg tror, alle har hyldet den tankegang, at et plejehjem selvfølgelig skal være et hjem, og i et hjem er man almindeligvis fælles om de samme standarder, og derfor skal det selvfølgelig også være det kodeks, der er gældende på et plejehjem.
Det er fint nok, men vi skal ikke bygge vores system på et klagesystem; det ville være uhensigtsmæssigt.
Vi skal selvfølgelig bygge på et konstruktivt system, hvor de ældre føler sig trygge og i gode hænder.
I 2009 havde vi en forespørgsel om ældrepolitik, og ved den lejlighed beskrev vi de områder, der er afgørende for, at ældre mennesker er i trivsel, og hvad der er afgørende for, at ældre mennesker kan fastholde selvbestemmelse og være selvhjulpne så lang tid som overhovedet muligt.
Der er sådan set ikke sket ændringer af de grundlæggende ting siden 2009, men mulighederne for at opnå det er blevet forandret og forringet i kommunerne, og derfor synes vi, det er rigtig, rigtig vigtigt at få undersøgt, hvad konsekvensen af de sidste års budgetlægninger har været i forhold til hele ældreområdet.
Vi vil især gerne vide, hvad konsekvenserne for budgetlægningen i 2011 vil være, fordi vi jo har hørt, at der her er rigtig, rigtig mange kommuner, som virkelig synes, de har haft vanskeligt ved at få det til at hænge sammen.
Vi kan alle sammen blive klogere på udviklingstendenser på ældreområdet, og vi Socialdemokrater er altså meget spændte på at se, hvor ministerens smertegrænse befinder sig, når vi taler om omsorgen for de ældre medborgere og sikringen af, at deres fællestilbud ikke opdeles og bliver forskellige for dem, der har penge på bankbogen, og dem, der ikke har.
Lad os nu blive klogere på, hvad det her betyder, for det handler om meget, meget mere end talgymnastik, det handler om trivslen og velfærden for de ældre, der bor på vores plejehjem.
Det, der giver dem glæde ved livet, er fællesskaber, og derfor er det meget, meget vigtigt, at vi fokuserer på det og ikke så meget på tal i kolonner.